Συναισθηματική νοημοσύνη, οργανωσιακή κουλτούρα και μετασχηματιστική ηγεσία του ιατρονοσηλευτικού προσωπικού σε ΜΕΘ και νοσηλευτικά τμήματα νοσοκομείων των ενόπλων δυνάμεων και του ΕΣΥ
Authors: Διαμαντίδου Βασιλική 
Published: October 2024

Εισαγωγή: Η οργανωσιακή κουλτούρα, η μετασχηματιστική ηγεσία και η συναισθηματική νοημοσύνη αποτελούν μεταβλητές που μπορούν να επηρεάσουν σημαντικά την απόδοση του ιατρονοσηλευτικού προσωπικού και κατ’ επέκταση την παρεχόμενη φροντίδα υγείας. Σκοπός: Η διερεύνηση της σχέσης μεταξύ οργανωσιακής κουλτούρας, μετασχηματιστικής ηγεσίας και συναισθηματικής νοημοσύνης στο ιατρονοσηλευτικό προσωπικό που εργάζεται σε ΜΕΘ, παθολογικά και χειρουργικά τμήματα νοσοκομείων του ΕΣΥ και των Ενόπλων Δυνάμεων της Αττικής. Επιπλέον, διερευνήθηκαν δημογραφικά και επαγγελματικά χαρακτηριστικά που επηρεάζουν την οργανωσιακή κουλτούρα, την μετασχηματιστική ηγεσία και τη συναισθηματική νοημοσύνη του ιατρονοσηλευτικού προσωπικού. Επίσης, πραγματοποιήθηκε η μετάφραση και η στάθμιση του ερωτηματολογίου “Organizational Culture Profile”. Μεθοδολογία: Πραγματοποιήθηκε μια συγχρονική μελέτη στην οποία το ποσοστό συμμετοχής ήταν 77,8% (=1108/1424). Πραγματοποιήθηκε δειγματοληψία ευκολίας και τα δεδομένα συλλέχθηκαν από τον Νοέμβριο του 2022 έως τον Ιούλιο του 2023. Η κλίμακα «Kuopio University Hospital Transformational Leadership Scale»210χρησιμοποιήθηκε για την εκτίμηση της μετασχηματιστικής ηγεσίας. Για την αξιολόγηση της οργανωσιακής κουλτούρας χρησιμοποιήθηκε το ερωτηματολόγιο «Organizational Culture Profile». Για την εκτίμηση της συναισθηματικής νοημοσύνης χρησιμοποιήθηκε η κλίμακα «Wong and Law Emotional Intelligence Scale». Αρχικά πραγματοποιήθηκε διμεταβλητή ανάλυση και έπειτα εφαρμόστηκε πολλαπλή γραμμική παλινδρόμηση για την εξουδετέρωση των συγχυτών. Το αμφίπλευρο επίπεδο στατιστικής σημαντικότητας ορίστηκε ίσο με 0,05. Η ανάλυση των δεδομένων πραγματοποιήθηκε με το IBM SPSS 21.0 και το AMOS 23.0. Αποτελέσματα: Ο μελετώμενος πληθυσμός περιλάμβανε 1108 νοσηλευτές και γιατρούς σε οκτώ νοσοκομεία της Αττικής. Η μέση ηλικία των συμμετεχόντων ήταν 38,7 έτη (τυπική απόκλιση=9,8). Βρέθηκε ότι η Ελληνική έκδοση του ερωτηματολογίου “Organizational Culture Profile” έχει υψηλή αξιοπιστία και εγκυρότητα. Βρέθηκαν στατιστικά σημαντικές συσχετίσεις μεταξύ των κλιμάκων και όλων των επιμέρους διαστάσεών τους. Οι εργαζόμενοι σε νοσοκομεία του ΕΣΥ αξιολόγησαν θετικότερα τη μετασχηματιστική ηγεσία. Επιπλέον, οι εργαζόμενοι σε ΜΕΘ αξιολόγησαν αρνητικότερα τη μετασχηματιστική ηγεσία. Η αύξηση του εκπαιδευτικού επιπέδου σχετίζονταν με θετικότερη αξιολόγηση της μετασχηματιστικής ηγεσίας. Η αύξηση της συνολικής βαθμολογίας μετασχηματιστικής ηγεσίας και της συνολικής βαθμολογίας συναισθηματικής νοημοσύνης σχετίζονταν με θετικότερη αξιολόγηση της οργανωσιακής κουλτούρας. Οι εργαζόμενοι σε νοσοκομεία του ΕΣΥ αξιολόγησαν θετικότερα την οργανωσιακή κουλτούρα. Η αύξηση της συνολικής εργασιακής εμπειρίας σχετίζονταν με θετικότερη αξιολόγηση της οργανωσιακής κουλτούρας. Οι εργαζόμενοι σε νοσοκομεία του ΕΣΥ είχαν καλύτερη συναισθηματική νοημοσύνη. Η μείωση του εκπαιδευτικού επιπέδου σχετίζονταν με καλύτερη συναισθηματική νοημοσύνη. Επιπλέον, οι εργαζόμενοι σε ΜΕΘ είχαν χειρότερη συναισθηματική νοημοσύνη. Συμπεράσματα: Διαπιστώσαμε ότι η οργανωσιακή κουλτούρα, η μετασχηματιστική ηγεσία και η συναισθηματική νοημοσύνη συσχετίζονται μεταξύ τους. Επιπλέον, διάφορα δημογραφικά και επαγγελματικά χαρακτηριστικά επηρεάζουν τις μεταβλητές αυτές. Επομένως, οι προϊστάμενοι και αυτοί που χαράσσουν τις πολιτικές υγείας πρέπει να λαμβάνουν σοβαρά υπόψη τους την οργανωσιακή κουλτούρα, τη μετασχηματιστική ηγεσία και τη συναισθηματική νοημοσύνη στις υπηρεσίες υγείας και να διαμορφώνουν το κατάλληλο περιβάλλον για την προαγωγή των μεταβλητών αυτών.